KIRJALLINEN KYSYMYS E-2286/98

esittäjä(t): Jaak Vandemeulebroucke (ARE) neuvostolle

(28. heinäkuuta 1998)

Aihe: Euroopan unionin ja Etelä-Afrikan tasavallan kahdenvälinen kauppa-, kehitys- ja yhteistyösopimus

Etelä-Afrikan tasavallasta tuli vuoden 1997 huhtikuun lopussa Lomén sopimuksen 71. jäsen. Euroopan unioni ja Etelä-Afrikan hallitus käyvät tämän lisäksi neuvotteluja kahdenvälisestä kauppa-, kehitys- ja yhteistyösopimuksesta. Neuvottelut on määrä saattaa päätökseen vuoden 1998 puolivälissä. Uudella sopimuksella aiotaan muodostaa epäsymmetrinen vapaakauppa-alue EU:n kanssa ja korvata näin GATTin mukainen etuuskohtelu (GSP), johon on sisältynyt alennettujen tuontitullien soveltaminen tiettyihin eteläafrikkalaisiin tuotteisiin vuodesta 1994.

Pyytäisin neuvostolta vastausta seuraaviin kysymyksiin:

1. Mitkä eteläafrikkalaiset tuotteet ovat tällä hetkellä Euroopan unionin tullien ja muiden verojen alaisia?

2. Mitkä eteläafrikkalaiset tuotteet jäävät kahdenvälisen kauppa-, kehitys- ja yhteistyösopimuksen tultua voimaan Euroopan unionin tullien ja muiden verojen alaisiksi?

3. Mitkä Euroopan unionin tuotteet ovat tällä hetkellä Etelä-Afrikan tasavallan tullien ja muiden verojen alaisia?

4. Mitkä Euroopan unionin tuotteet jäävät kahdenvälisen kauppa-, kehitys- ja yhteistyösopimuksen tultua voimaan Etelä-Afrikan tasavallan tullien ja muiden verojen alaisiksi?

5. Kuinka pitkälle Euroopan unionin ja Etelä-Afrikan tasavallan kahdenvälisestä kauppa-, kehitys- ja yhteistyösopimuksesta käytävät neuvottelut ovat edenneet?

6. Kuinka monta neuvottelukierrosta kahdenvälisten neuvottelujen alettua on käyty (kenen kanssa, missä, milloin ja mistä asioista)?

7. Milloin kahdenvälisestä kauppa-, kehitys- ja yhteistyösopimuksesta on määrä käydä viimeiset neuvottelut (kenen kanssa ja missä)?

8. Minkälaisia taloudellisia vaikutuksia Afrikan eteläosalle vapaakauppasopimuksella on Euroopan komission yleisselvityksen mukaan?

9. Mistä a) periaatteista, b) säännöistä, c) tullisopimuksista ja d) tuoteluetteloista on jo päästy sopimukseen?

10. Mistä a) periaatteista, b) säännöistä, c) tullisopimuksista ja d) tuoteluetteloista ei vielä ole päästy sopimukseen? Miksi? Kuka on esittänyt varaumia kussakin kysymyksessä?

11. Voiko Etelä-Afrikan tasavalta periä sopimuksen hyväksymisen jälkeen tuontitulleja Euroopan unionista tuotavista tuetuista maataloustuotteista estääkseen eteläisen Afrikan maatalouden luhistumisen tai korvatakseen sen seurauksia? Jos vastaus on kielteinen, miksi?

12. Voiko Euroopan unioni periä sopimuksen hyväksymisen jälkeen tuontitulleja Etelä-Afrikan tasavallasta tuotavista a) maataloustuotteista, b) kivihiilestä ja c) teräksestä? Jos voi, miksi ja minkä jäsenvaltioiden vaatimuksesta?

Vastaus

(9. marraskuuta 1998)

Etelä-Afrikan tasavalta liittyi 24. huhtikuuta 1997 ehdollisesti Lomén yleissopimukseen. Tämä jäsenyys ei kata kauppaa koskevia yleissopimuksen määräyksiä, koska ne sisältyvät EU:n ja Etelä-Afrikan välillä neuvoteltavaan erilliseen kahdenväliseen kauppa- ja yhteistyösopimukseen. Neuvosto antoi 19. kesäkuuta 1995 ja 25. maaliskuuta 1996 komissiolle valtuutuksen neuvotella tästä sopimuksesta. Komissio on neuvotellut Etelä-Afrikan kanssa siitä lähtien ja se pystyy paremmin toimittamaan pyydetyt tiedot. Tällä hetkellä neuvostolla on esittää ainoastaan seuraavat huomautukset esitettyihin kysymyksiin:

Tullien ja muiden verojen alaisista tuotteista on syytä huomauttaa, että EU tuo Etelä-Afrikasta 437 tullinimikkeeseen kuuluvia tuotteita tullitta ja 3472 tullinimikkeeseen kuuluvia tuotteita, joista maksetaan tullia (vuoden 1996 luvut). Etelä-Afrikka tuo EU:sta 2628 tullinimikkeeseen kuuluvia tuotteita tullitta ja 5380 tullinimikkeeseen kuuluvia tuotteita, joista maksetaan tullia (keskimääräiset vuosien 1994-1996 luvut).

Kummankin osapuolen osalta sellaisten tuotteiden määrästä, joista maksetaan tullia, neuvotellaan osapuolten kesken parhaillaan ja näin ollen sitä koskevaan kysymykseen ei voida vastata tässä vaiheessa.

Toteutettuja neuvottelukierroksia koskevaan kysymykseen vain komissio voi vastata tarkasti, koska se vastaa neuvotteluista. Neuvostolle on ilmoitettu kahdestakymmenestä neuvottelukierroksesta.

Neuvotteluja on jatkettu vuodesta 1996 lähtien ja näissä vaikeissa neuvotteluissa on saavutettu merkittävää edistystä. Voidaan toivoa, että neuvottelujen päätös on lähellä, vaikka tällä hetkellä ei olekaan tiedossa tarkkaa päivämäärää.

Neuvotteluja käydään periaatteella "mistään ei ole sovittu ennen kuin on sovittu kaikesta". Koska niitä ei ole vielä saatettu päätökseen, arvoisan parlamentin jäsenen kysymyksiin 9-12 ei voida vastata.